道傍古樟有竹附焉可發一嘆
作者：羅公升
朝代：宋

paragraphs: 古樟蟠山間，垂蔭翳我里。
歲久或反常，村童祭爲鬼。
大穴藏精靈，小隙竄蛇虺。
嘗聞有驚霆，搜抉破根柢。
竹我君子徒，冰霜凜在齒。
胡爲事鑽刺，蟠屈嶔岩裏。
乾坤亦廣大，朽木何足恃。
託身一失所，萬水難復洗。
松梅各相弔，爲我二友恥。
去去非吾徒，偷生不如死。